  Виталий Пронин Шаркан ёросын «Быг-Быг» фестиваль дыръя сцена вылэ потӥзы Дэри ёросысь «Кокетка» модая школаысь пиналъёс. Соос удмурт шӧмо ас вурем дӥсьёссэс возьматӥзы. Синмаськи. Удмурт шӧмӧ вурем бичет.«Кокетка» школае ветло Дэриысь шор ёзо школаысь пиналъёс. 15 арзэ ни соосты вуриськыны, конструировать карыны дышетэ Ксения Вечканова. Солэн чырмыт сямыз ик нылъёслы вормон вае. Теория соослы школаын тырме, мынам татын практика! - шуэ дышетӥсь. Озьы нылъёс вурисько, коллекция пӧрмыто. К. Вечканова котькуд пиналэн нимысьтыз ужа. Программазы 9-тӥ классозь гинэ ке, туэ куд-ог нылъёсыз куриллям: кутэ на милемыз эшшо 2 арлы. Озьы гожтэмын вал нимысьтыз дышетскон программа. - Дӥськут вурон кема кыстӥське. Нылъёс школаям 4-тӥ классысен ветлыны кутско. Нырысь ми тодматскиськом вуриськон машинаен, собере арысь аре вуриськом юбка, штань но мукет, - вера Ксения. - Пиналъёс нырысетӥ арысеныз ик дӥськут асьсэос вуро ни, семьязэс но дӥсяло, школа форма но пӧрмыто, соослы пыӵатӥсько: адями яркытэныз мукетъёсызлэсь висъяськыны кулэ. Ксения ачиз ас вакытаз ветлэмын модая школае. Анае, пе, отчы нуиз адӟыса, вань ӟеч дӥсез вандылӥсько шуыса. Семьяяз 3-тӥ нылпи вал, акыльтӥ, пе, апайёсылэсь кылем дӥсьсэс нуллыса. Собере Ксения дышетсконзэ азьланьтӥз Москваысь сервисъя кун университетын, инженер-конструктор луиз, Дэрие дышетыны бертӥз. Ксения кадь ик, дышетэм пиналъёсыз но берытско шаерамы. - Тросэз, та школаме быдтыса, дышетсконзэс азьланьто. Кылем арын огез берытскиз, Тюменьысь университетэз йылпумъяса. Егит дизайнер табере мыным юрттӥське. Ужаны, озьыен, капчигес луиз, - шуэ Ксения. Вуоно модельеръёс ялан конкурсъёсы пыриськыло, вормыло, Дэри ёросысь «Центральный» культурая юртын одӥг ужрад но соостэк уг ортчы кадь - нылъёсты модель интые чортыло. Кыӵе гинэ дӥсь соос уг пӧрмыто! Тани удмурт шӧмо коллекцизы. Тазэ дӥсясал кадь деловой пумиськонэ мыныны, нош тазэ - сюанэ. Та дӥсьёссэс соос вуриллям Россиысь «На крыльях таланта» конкурсэ. Малпаллям но, выкройка но лэсьтӥллям, вуриллям но, пужыятӥллям но асьсэос. Мар шуод: мон озьы уг быгатӥськы! Вераны кулэ, «На крыльях таланта» конкурс ортчиз Санкт-Петербургын. Нылъёс отысь но вормонэн берытскизы. - Дӥсьёсмес вурыса ӧм вуттэ. 1 но ӝыны толэзь гинэ дырмы вал - со куспын ваньзэ малпано, вуроно, пужыятоно на. Нош кӧня книгаосын, Интернетын нылъёс бугыръяськизы, удмурт дӥсез, пужыосты дышетӥзы. Шуи соослы: асьмеос ке ӧм, кин удмурт культураез конкурсын возьматоз. Сюрес вылын ини дӥсьёсмес йылпумъям, - шуэ Ксения. - Ми конкурсэ 2 дӥсь бичет нуим вал. Огеныз коллекциенымы вормим, мукетэныз - 2-тӥ инты басьтӥм. Асьмеос асьмемын ик вожвылъяським, пӧрме. Зэм, ужзы адске. Тросэз нылъёс уг но чидало, кошко, дышетсконзы секытэн сётске. Туэ школае 22 лыктэм нылпи пӧлысь 15-ез гинэ кылизы. Лыктӥсьсэ уг улляськы, кошкиське уг возиськы, - шуэ Ксения. Уксёен гинэ секытгес. Огез коллекция, кылсярысь, усиз 7 сюрс манет тыр. Ӝынызэ сётӥз спонсор, мукетсэ - анай-атайёс. Соос нылпиоссылы туж зол юрттӥсько, - тау кылъёссэ вера дышетӥсь. Виктория Крамова Туспуктэмъёс: vk.com (Ксения Вечканова) Теги: мода  